钦定古今图书集成/明伦汇编/官常典/第721卷 > 韩通
## 钦定古今图书集成/明伦汇编/官常典/第721卷 > 韩通

按《宋史太祖本纪》，恭帝即位，改归德军节度、检校太
尉。显德七年春，北汉结契丹入寇，命出师御之，次陈
桥驿，军中知星者苗训引门吏楚昭辅视，日下复有
一日，黑光摩荡者久之。夜五鼓，军士集驿门，宣言策
点检为天子。或止之，众不听。迟明，逼寝所。太宗入白，
太祖起，诸校露刃列于庭曰：“诸军无主，愿策太尉为
天子。”未及对，有以黄衣加太祖身，众皆罗拜，呼万岁，
即掖太祖乘马。太祖揽辔，谓诸将曰：“我有号令，尔能
从乎？”皆下马曰：“惟命。”太祖曰：“太后主上，吾皆北面事
之，汝辈不得惊犯，大臣皆我比肩，不得侵凌朝廷府
库士庶之家不得侵掠。用令有重赏，违即孥戮汝。”诸
将皆载拜肃队以入。副都指挥使韩通谋御之，王彦
昇遽杀通于其第。建隆元年正月戊申，赠韩通中书
令，命以礼收葬。